	
2008. május 14-én a Tisza-tó Konferencián történt először valamennyi érintett szervezet részvételével megemlékezés az akkor 30 éves Tisza-tó kialakításáról. Ezen a rendezvényen döntöttek a résztvevők arról, hogy a következő években május 14-e a Tisza-tó Napjaként kerüljön megünneplésre. 
A legfontosabb célként pedig azt fogalmazták meg, hogy a tó kezelésében érintett szervezetek ilyenkor megvitassák az esetleges problémákat, egyeztessék a fejlesztések lehetséges irányait, összességében pedig a tó és környezete egyre magasabb szinten tudja kiszolgálni az itt élők és ide látogatók környezeti, társadalmi és gazdasági igényeit.
 

2009. május 14-én a második Tisza-tó Napján, a jelenlévők arról döntöttek, hogy szükséges egy a Tisza-tó vízfelület és parthasználatára vonatkozó szabályozás, melyet egy Kódex formájában javasoltak elkészíteni.

Több szervezet is felismerte a Tisza-tavi Kódex fontosságát és szükségszerűségét, ezért a Közép-Tisza-vidéki Környezetvédelmi és Vízügyi Igazgatóság, a Tiszavíz Vízerőmű Kft, a Magyar Turizmus Zrt., az Észak-magyarországi Környezetvédelmi és Vízügyi Igazgatóság és a Tisza-tavi Területfejlesztési Önkormányzati Társulás forrást biztosít a Kódex megvalósítására. Az említett szervezetek a Tisza-tó Térségi Fejlesztési Tanáccsal kötötték meg a Tisza-tavi Kódex megvalósítására vonatkozó szerződést. A munkafolyamatot és az egyeztetéseket a Tisza-tó TFT-vel kötött megállapodás alapján a Tisza-tó Fejlesztési Kft. koordinálja.

A Tisza-tavi Kódex tematika szerinti első egyeztetésére 2010. április 21-én került sor, melyre a forrást biztosító szervezetek képviselői kaptak meghívást. Ezen az egyeztetésen döntés született arról, hogy a tematikában szereplő „A Tisza-tó működtetői és működésében érdekelt szervezetek között a Tisza-tavi Kódex megvalósítására” vonatkozó megállapodás aláírására mely szervezetek kerüljenek felkérésre.

Az együttműködési megállapodás ünnepélyes aláírására a Tisza-tó Napján (2010. május 13.), Kiskörén kerül sor.

Események a Tisza-tó Napján

Vízszintavató Váltófutás

A rendezvény része a „Vízszintavató váltófutás” 725 fő részvételével, a Kisköre felső vízmércén mért 725 cm-es nyári vízszint jegyében. A résztvevők, a tavat körülvevő települések lakosságának bevonásával, stafétaszerűen futják körbe a Tisza-tavat (mintegy 70 km-t) Tóth-Urbán Tamás (Szolnok) ultramaratonista felvezető futó és barátai vezetésével.

A „Vízszintavató váltófutás” – melynek célja felhívni a figyelmet az Európában is egyedülálló természeti adottságokkal rendelkező Tisza-tóra, és a Tisza-tavi összefogásra – 2010. május 13-én 9:30 órakor startol a KÖTI-KÖVIZIG Kiskörei Szakaszmérnökség igazgatási épületének szomszédságában kialakított Tisza-tavi Emlékparkból. A Kiskörei Duzzasztómű üzemi hídja - Tiszabura - Abádszalók - Tiszaderzs - Tiszaszőlős - Tiszafüred - Poroszló - Újlőrincfalva - Sarud - Tiszanána - Kisköre útvonal megtétele után a futók délután 16:30 órakor érnek célba szintén az Emlékparkba.

Ezután ünnepélyes Tisza-tavi Nyári Vízszintavató keretében a téli vízszint jelképes elbúcsúztatására és a nyári vízszint beállítására kerül sor.

További információk: Fejes Lőrinc 30/27-977-04

Kezdődik a 32. nyári turisztikai szezon a Tisza-tónál – Szezonnyitó Fórum

Ennek hivatalos bejelentésére a május 13-án, 16:30 órakor Kiskörén megrendezésre kerülő Tisza-tavi Vízszintavató Ünnepségen kerül sor.

A turizmus számára mindez azt jelenti, hogy a Tisza-tónál megnyitnak a szabad vízi strandok (Tiszafüred, Abádszalók, Kisköre, Tiszanána, Sarud, Poroszló), az Abádszalóki-öböl vízmélysége alkalmas a vitorlázásra és jet skizésre, elérhetőek a szigeteken az ökoturisztikai programok, és a horgászok számára is bejárhatóvá válnak a belső öblözetek, holtágak.

Mindezen alkalmakból május 13-án 18.00 órakor Tiszaszőlősőn, a Szőlőszem Szórakoztató és Egészségfarm Éttermében tartja a Tisza-tavi Regionális Idegenforgalmi Bizottság és a Magyar Turizmus Zrt. Tisza-tavi Regionális Marketing Igazgatósága a hagyományos Szezonnyitó Fogadását, amelynek keretében a térség turisztikai szolgáltatói, polgármesterei, politikusai és más szakterületek képviselői ünnepelnek együtt.

További információk Szabó Lajos 30/399-5735

Tisza-tavi KI-MIT-TUD

Nyolc hónapon, 6 fordulón keresztül zajlott 72 csapat között a Tisza-tavi Ki-mit-tud vetélkedősorozat, melynek döntőjére május 14-én 10 órakor kerül sor Abádszalókon az Általános Iskolában. A döntőbe jutott csapatok:

Kisköre Vásárhelyi Pál Általános Iskola („Nefelejcs”, „Szürke Gémek”, „Nagy kócsag”, „A természet barátai”) csapatai, Kunmadarasi Református Általános Iskola „Agyasok” csapata és a Tomajmonostori Általános Iskola „Tavirózsa csapata”

További információk Sárosi Eleonóra 30/465-2767

